[pic] | COMISIA COMUNITĂŢILOR EUROPENE |

Bruxelles, 4.9.2007

COM(2007) 494 final

RAPORT AL COMISIEI CĂTRE PARLAMENTUL EUROPEAN ŞI CONSILIU

privind punerea în aplicare a Regulamentului (CE, Euratom) nr. 58/97 al Consiliului

RAPORT AL COMISIEI CĂTRE PARLAMENTUL EUROPEAN ŞI CONSILIU

privind punerea în aplicare a Regulamentului (CE, Euratom) nr. 58/97 al Consiliului (Text cu relevanţă pentru SEE)

CUPRINS

1. Introducere 3

2. Evoluţiile cadrului de reglementare 3

3. Disponibilitatea SSI pentru utilizatori 5

3.1. Principalele serii de date 5

3.2. Oportunitatea, punctualitatea şi integralitatea seturilor de date aflate la dispoziţia utilizatorilor 6

3.3. Norme privind confidenţialitatea şi punerea acestora în aplicare 7

3.4. Acurateţea datelor 8

3.5. Comparabilitate şi coerenţă 9

4. Respectarea regulamentului SSI 9

5. Obligaţiile care revin întreprinderilor şi acţiunile adoptate pentru reducerea acestora 13

5.1. Introducere 13

5.2. Evaluarea obligaţiilor 13

5.3. Acţiuni întreprinse de statele membre pentru reducerea obligaţiilor 15

1. INTRODUCERE

Obiectivul Regulamentului nr. 58/97 al Consiliului (denumit în continuare „regulamentul SSI”), în conformitate cu dispoziţiile articolului 1, este de a stabili un cadru comun pentru culegerea, elaborarea, transmiterea şi evaluarea statisticilor comunitare cu privire la structura, activitatea, competitivitatea şi performanţele întreprinderilor din cadrul Comunităţii. Regulamentul SSI stabileşte normele, standardele şi definiţiile necesare pentru producerea de statistici comunitare comparabile.

Prezentul raport se concentrează asupra punerii în aplicare a Regulamentului nr. 58/97 al Consiliului, astfel cum a fost modificat prin Regulamentul nr. 410/98 al Consiliului şi Regulamentul 2056/2002 al Parlamentului European şi al Consiliului. Raportul a fost întocmit în temeiul dispoziţiilor articolului 14 alineatul (1) din regulamentul menţionat anterior: „În termen de trei ani de la data intrării în vigoare a prezentului regulament şi ulterior la fiecare trei ani, Comisia înaintează un raport Parlamentului European şi Consiliului cu privire la statisticile elaborate în conformitate cu prezentul regulament, în special cu privire la calitatea acestora şi la obligaţiile care revin întreprinderilor.”

În linii generale, raportul îşi propune să ofere informaţii referitoare la acţiunile întreprinse de Comisie pentru a asigura punerea la dispoziţia utilizatorilor de statistici structurale de o înaltă calitate privind întreprinderile din Europa, precum şi referitoare la modul şi măsura în care fiecare dintre statele membre a pus în aplicare regulamentul SSI. Raportul oferă informaţii privind obligaţiile care revin întreprinderilor şi acţiunile întreprinse pentru reducerea acestor obligaţii.

2. Evoluţiile cadrului de reglementare

Din momentul adoptării Regulamentului nr. 58/97 şi a dispoziţiilor acestuia de punere în aplicare s-au înregistrat patru etape majore de evoluţie a cadrului reglementar.

1) La 21 februarie 1998 a fost publicată o primă modificare, adoptată de Consiliu. Modificarea a constat în adăugarea unei a cincea anexe privind cadrul pentru statisticile structurale de întreprindere pentru asigurările de viaţă sau alte tipuri de asigurări, începând cu anul 1996 ca perioada de referinţă.

2) În 2001 a fost pus în aplicare un proces de adaptare prin intermediul procedurii de comitologie. Obiectivul procesului a constat în reducerea obligaţiilor statistice prin eliminarea părţilor mai puţin folositoare ale cerinţelor, pentru a permite ulterior noi evoluţii ale regulamentului SSI; modificarea respectivă a fost adoptată la 6 septembrie 2002.

3) La 21 noiembrie 2002 o a doua modificare a fost adoptată de Consiliu şi de Parlamentul European. În principal, modificarea a adăugat două noi anexe privind instituţiile de credit şi fondurile de pensii, precum şi două variabile referitoare la cheltuielile aferente protecţiei mediului.

4) În prezent, o propunere a Comisiei de reformare a regulamentului SSI face obiectul procedurii de codecizie (COM (2006) 66 final). Reformarea propusă de Comisie simplifică cerinţele eliminând caracteristicile mai puţin importante.

Obiectivul acesteia este includerea sectoarelor economice cu o dezvoltare rapidă - în principal sectorul serviciilor - care în prealabil nu fuseseră cuprinse în monitorizarea statistică.

De asemenea, reformarea oferă informaţii cu privire la sectorul dinamic al serviciilor, precum şi cu privire la demografia întreprinderilor. Aceasta organizează mai eficient şi codifică o serie de instrumente legale actuale şi ar abroga actul juridic anterior.

În prezent, regulamentul SSI cuprinde şapte anexe:

Anexa I Modul comun

Anexa II Industrie

Anexa III Comerţ distributiv

Anexa IV Construcţii

Anexa V Asigurări

Anexa VI Instituţii de credit

Anexa VII Fonduri de pensii

Regulamentul SSI conferă competenţe de execuţie Comisiei. În ansamblu, există 12 regulamente ale Comisiei[1] în vigoare, legate de definiţii, serii de date care urmează să fie transmise, format tehnic, derogări care urmează să fie acordate, adaptări la evoluţiile tehnice şi economice, precum şi de criterii privind evaluarea calităţii. Aceste măsuri sunt necesare în vederea asigurării punerii în aplicare armonizate a regulamentului SSI în statele membre. În temeiul dispoziţiilor regulamentului SSI, statele membre dispun de libertatea de a alege sursele folosite pentru elaborarea statisticilor. Prin urmare, este important ca autorităţile din domeniul statisticii să respecte definiţiile prevăzute prin regulamentele Comisiei şi să informeze Comisia cu privire la calitatea datelor. Alte regulamente ale Comisiei includ defalcările care trebuie furnizate pentru toate variabilele SSI şi formatul tehnic al acestora şi asigură că toate ţările transmit datele într-un format armonizat pentru a evita erori în procesul de transmitere a datelor.

Ţările beneficiază de derogări care le asigură timpul necesar pentru realizarea sistemelor indispensabile de colectare a datelor sau pentru adaptarea celor existente, astfel încât, până la sfârşitul perioadei de tranziţie, să se îndeplinească dispoziţiile regulamentului SSI. Perioada de tranziţie s-a încheiat pentru anexele 1, 3, 4 şi 5. Pentru anexele 2, 6 şi 7 s-au acordat derogări printr-un regulament al Comisiei. În ceea ce priveşte variabilele referitoare la mediu din anexa 2 şi anexa 7, un regulament de extindere a perioadei de tranziţie este în curs de adoptare.

3. Disponibilitatea SSI pentru utilizatori

3.1. Principalele serii de date

SSI oferă o perspectivă de ansamblu asupra structurii, dezvoltării, precum şi asupra caracteristicilor întreprinderilor europene şi diverselor activităţi ale acestora. În mod general, această perspectivă include toate activităţile de piaţă, cu excepţia sectorului agricol.

Principalele caracteristici (variabile) ale datelor SSI acoperă următoarele:

- variabilele privind demografia întreprinderilor (de exemplu, numărul de întreprinderi)

- variabilele privind producţia (de exemplu, cifra de afaceri, valoarea adăugată)

- variabilele privind mijloacele folosite; forţă de muncă (de exemplu, ocuparea forţei de muncă, ore lucrate); bunuri şi servicii (de exemplu, totalul achiziţiilor); capital investit (de exemplu, investiţii în bunuri corporale)

Regulamentul stipulează termenele limită pentru transmiterea datelor care, pe scurt, sunt de 18 luni pentru datele finale aferente anexelor I – IV, de 10 luni pentru datele preliminare şi de 10 – 18 luni pentru anexele V-VII.

În seriile privind statisticile anuale de întreprinderi, caracteristicile sunt publicate pe ţări şi sunt prezentate în detaliu la nivelul claselor NACE REV 1.1 (în mod normal, 4 cifre).

Statistici anuale de întreprindere sunt defalcate după clase de mărime. Caracteristicile sunt publicate pe ţări şi sunt prezentate în detaliu la nivelul grupurilor NACE REV 1.1 (3 cifre) şi în funcţie clasele de mărime privind ocuparea forţei de muncă. O defalcare suplimentară în funcţie de clasa de mărime a cifrei de afaceri este disponibilă pentru comerţul distributiv.

În cadrul statisticilor anuale regionale, patru caracteristici sunt publicate de NUTS-2 regiuni[2] şi prezentate în detaliu la nivelul diviziunilor NACE REV 1.1 (2 cifre). Pentru secţiunea privind comerţul distributiv, datele aparţin nivelului de 3 cifre.

Cea mai mare parte a datelor SSI sunt colectate de institutele naţionale de statistică (INS) prin intermediul unor anchete statistice, al registrului întreprinderilor sau prin surse administrative. INS pot folosi una sau mai multe dintre aceste surse, în conformitate cu strategia de anchetă pe care au adoptat-o, luând în considerare costurile, calitatea şi obligaţia privind răspunsurile care revine întreprinderilor. La nivelul Eurostat, datele sunt validate înainte de a fi publicate. Se efectuează anumite verificări logice între diferitele variabile şi, de asemenea, se verifică coerenţa datelor în timp.

3.2. Oportunitatea, punctualitatea şi integralitatea seturilor de date aflate la dispoziţia utilizatorilor

Publicarea datelor SSI

Toate datele sunt disponibile gratuit pe site-ul web al Eurostat în cadrul temei „Industrie, comerţ şi servicii”. Anual se întocmeşte un plan pentru publicare, cunoscut sub numele de „calendarul publicării”. În ceea ce priveşte ultimele date publicate, pentru majoritatea ţărilor, în noiembrie 2006, s-au publicat în NewCronos datele definitive pentru 2004 corespunzătoare anexelor 1 – 4.

Agregatele UE s-au calculat pe baza datelor disponibile, iar în cazul datelor care lipseau, pe baza estimărilor. În decembrie 2006 s-au publicat agregatele iniţiale. În ianuarie 2007, pentru majoritatea ţărilor, erau disponibile date preliminare corespunzătoare anexelor 1 – 4 pentru 2005.

Programul de publicaţii 2006

Pe lângă difuzarea pe site-ul web al Eurostat, rezultatele sunt prezentate în anumite publicaţii. Ca parte din programul de publicaţii SSI pentru 2006, au fost publicate următoarele: o publicaţie Panorama, o carte de buzunar, 18 „Statistici pe scurt” („Statistics in Focus”) şi o nouă versiune a „site-ului web consacrat întreprinderilor europene”. În februarie 2007 a apărut ediţia 2006 a publicaţiei Panorama European business - Facts and figures . Publicaţia oferă o perspectivă de ansamblu asupra structurii, dezvoltării, precum şi asupra caracteristicilor întreprinderilor europene şi diverselor activităţi ale acestora.

În acelaşi timp, pe site-ul web al Eurostat, a fost publicată o nouă secţiune restructurată consacrată întreprinderilor europene. În prezent, portalul cuprinde o prezentare a statisticilor structurale de întreprindere în funcţie de temă (inclusiv teme specifice, precum globalizarea, IMM-urile, întreprinderile regionale, întreprinderile sub control străin etc.), precum şi linkuri specifice către publicaţii, date şi metodologii.

În octombrie 2006, a fost publicată o carte de buzunar (pocketbook) care face o prezentare simplă şi concisă a caracteristicilor principale ale întreprinderilor europene şi ale diferitelor activităţi ale acestora. De asemenea, se urmăreşte ca publicaţia să servească drept panou pentru datele disponibile din acest domeniu, precum şi ca prezentare a acestora.

Programul publicaţiilor a inclus, în egală măsură, un număr total de şapte studii aprofundate ale sectoarelor specifice în colecţia „Statistici pe scurt” (SIF), trei SIF privind o temă orizontală (transsectorială), precum şi opt SIF dedicate prezentării rezultatelor proiectelor de dezvoltare SSI (în câteva cazuri în combinaţie cu date pertinente provenind din seriile de date periodice). Datele SSI sunt deopotrivă folosite în numeroase alte publicaţii. În 2006 au fost aduse contribuţii importante cu precădere la anuarul Eurostat, cartea de buzunar Eurostat, Anuarul regional, revista pentru transporturi („Panorama”), precum şi la noi publicaţii privind statisticile în domeniul culturii.

Integralitatea seturilor de date aflate la dispoziţia utilizatorilor

În termeni generali, din tabelul 1 se poate concluziona că seturile de date transmise Eurostatului prezintă un nivel acceptabil de integralitate pentru majoritatea statelor membre. Cu toate acestea, există lacune pentru unele ţări care afectează disponibilitatea datelor pentru utilizatori. Punctul 4 include comentarii cu privire la aceste lacune.

De asemenea, tabelul arată că existenţa datelor confidenţiale reduce în mod considerabil disponibilitatea datelor pentru utilizatori. Numeroase date sunt confidenţiale, în special în cazul ţărilor mai mici. Pentru anexele 5 - 7 nu s-a realizat încă nicio analiză detaliată. Totuşi, se pare că disponibilitatea datelor este relativ bună pentru acele ţări care nu dispun de derogări şi, în cea mai mare parte, datele nu sunt confidenţiale.

Tabelul 1: Numărul total al celulelor transmise şi al celulelor publicabile după verificarea confidenţialităţii acestora. Anexele 1 - 4, date aferente lui 2003 în % din datele solicitate prin regulamentul SSI

Ţară | Număr total de celule transmise în % din celulele solicitate prin regulamentul SSI | Celule neconfidenţiale în % din celulele solicitate prin regulamentul SSI | Celule confidenţiale în % din celulele transmise |

Ţări mari | 91 | 80 | 12 |

Ţări medii | 78 | 61 | 23 |

Ţări mici | 81 | 61 | 24 |

TOATE | 81 | 64 | 21 |

3.3. Norme privind confidenţialitatea şi punerea acestora în aplicare

Autorităţile naţionale de statistică şi autoritatea comunitară trebuie să aplice principiul protecţiei datelor respondenţilor individuali, după cum se prevede la articolul 13 alineatul (1) din Regulamentul (CE) nr. 322/97 al Consiliului din 17 februarie 1997 privind statisticile comunitare[3]. Având în vedere faptul că statisticile structurale de întreprindere sunt defalcate la un nivel aproximativ detaliat al activităţilor şi că este necesară o defalcare combinată pe clase de activităţi şi de mărime, numeroase date la nivel naţional trebuie protejate pentru a nu difuza nicio informaţie confidenţială. Tabelul de la paragraful 3.2 de mai sus arată în ce măsură confidenţialitatea reduce disponibilitatea datelor. Normele privind confidenţialitatea la nivel naţional nu sunt încă pe deplin armonizate. În toate ţările sunt protejate datele referitoare la o întreprindere sau la un număr redus de întreprinderi. În câteva state membre, normele privind confidenţialitatea sunt completate de o „normă de dominanţă”, potrivit căreia, datele nu se difuzează în cazul în care cifrele corespunzătoare unui respondent depăşesc un anumit procent stabilit. Procentajul respectiv poate varia în mod semnificativ de la o ţară la alta.

Pe lângă datele confidenţiale la nivel naţional, datele la nivel comunitar trebuie, de asemenea, să fie suprimate pentru a nu difuza nicio dată naţională confidenţială. O Cartă privind confidenţialitatea convenită cu statele membre stabileşte normele pentru stabilirea agregatelor UE care trebuie să fie suprimate. Prin aplicarea normelor prevăzute în Carta privind confidenţialitatea, se suprimă un număr considerabil de agregate comunitare. Tabelul 2 arată că, din toate agregatele UE pentru care existau date disponibile pentru anul de referinţă 2004 în statisticile anuale de întreprindere, 32% dintre acestea nu au putut fi publicate din motive de confidenţialitate.

Tabelul 2. Principalele variabile ale statisticilor anuale de întreprindere pentru care sunt publicate agregate UE pentru 2004 - toate nivelurile de activitate

Număr total de celule | Numărul celulelor confidenţiale | Numărul celulelor confidenţiale ca procentaj din numărul total |

Anexa 1 | 492 | 106 | 22% |

Anexa 2 | 4956 | 1578 | 32% |

Anexa 3 | 1116 | 387 | 35% |

Anexa 4 | 300 | 110 | 37% |

Anexele 1 - 4 | 6864 | 2181 | 32% |

În prezent, Comisia analizează moduri de a mări disponibilitatea agregatelor UE în vederea îndeplinirii nevoii utilizatorilor de informaţii. Se vor analiza moduri de calculare a estimărilor pentru agregatele UE confidenţiale care să asigure un nivel suficient de protecţie a datelor respondenţilor individuali, garantându-se în acelaşi timp un anumit grad de acurateţe a agregatelor. Pentru moment, estimările la nivelul UE sunt realizate pe baza datelor naţionale neconfidenţiale pentru a suplini lacunele din agregatele UE a căror valoare reală nu a putut fi declarată. Reformarea regulamentului SSI include o posibilitate pentru statele membre de a marca datele cu menţiunea „contribuţie exclusivă la totalurile europene”. De asemenea, se preconizează ca această marcare să sporească numărul agregatelor europene disponibile.

3.4. Acurateţea datelor

Regulamentul SSI prevede că statele membre transmit către Eurostat un raport anual privind aspecte legate de calitate. Raportul include informaţii cu privire la coeficienţii de variaţie şi la ratele de non-răspuns.

Statele membre transmit date privind coeficienţii de variaţie (exprimaţi ca procente). Pe baza contribuţiilor primite din partea statelor membre, Eurostat calculează coeficienţii de variaţie pentru agregatele UE. Tabelul de mai jos arată că coeficienţii de variaţie pentru agregatele UE corespunzători majorităţii grupurilor NACE sunt inferiori faţă de 1,5%. În general, coeficienţii de variaţie sunt inferiori pentru grupurile NACE din domeniul industriei. Coeficienţii de variaţie sunt mai mari pentru sectorul construcţiilor, comerţului şi, în special, al serviciilor. Aceasta înseamnă că, în general, datele prezentate pentru activităţile industriale sunt mai precise.

Tabelul 3. Distribuţia coeficienţilor de variaţie (CV) pentru agregatele UE, în %; agregate NACE formate din 3 cifre

Gama de CV la nivelul UE | Numărul de grupuri NACE |

0,0 – 0,5 | 95 |

0,6 – 1,5 | 51 |

1,6 – 2,5 | 21 |

Peste 2,5 | 2 |

Ratele de non-răspuns variază de la un stat membru la altul; în câteva cazuri acestea depăşesc 20%.

3.5. Comparabilitate şi coerenţă

Instrumentul esenţial pentru asigurarea unor date comparabile între ţări este respectarea regulamentelor Comisiei privind definiţiile. Alegerea metodologiei pentru compilarea statisticilor structurale de întreprindere este încredinţată autorităţilor statistice. Statele membre transmit informaţii privind metodologiile lor naţionale, iar aceste informaţii sunt publicate de Eurostat pentru a-i ajuta pe utilizatori să înţeleagă metodele procesului de colectare a datelor.

Conceptul de coerenţă se referă la măsura în care statisticile vor permite folosirea combinată de date provenind din diverse surse. Statisticile structurale de întreprindere ar putea fi puse în legătură cu alte câteva date statistice precum conturile naţionale, datele privind forţa de muncă şi statisticile pe termen scurt. Totuşi, pentru a le permite utilizatorilor să le folosească în mod combinat, este necesară asigurarea coerenţei acestora.

Coerenţa dintre statisticile structurale de întreprindere şi statisticile pe termen scurt a fost testată în trecut, evidenţiindu-se anumite diferenţe în ceea ce priveşte metodologia aplicată. Prin urmare, este necesară continuarea analizelor. O comparaţie similară a fost realizată între datele SSI referitoare la ocuparea forţei de muncă şi alte surse de date privind forţa de muncă. S-au observat din nou diferenţe în ceea ce priveşte metodologia, cât şi în ceea ce priveşte definiţiile. Este necesară întreprinderea în continuare de acţiuni în vederea armonizării. Întrucât registrul întreprinderilor serveşte drept cadru pentru compilarea SSI, acesta trebuie să asigure o metodă coerentă. Cu toate acestea, studiile au evidenţiat faptul că există diferenţe semnificative între aceste două surse, ceea ce necesită analize mai aprofundate.

4. Respectarea regulamentului SSI

Evaluarea conformării cu dispoziţiile regulamentului SSI se face pe baza respectării termenelor de transmitere a datelor de către statele membre, cât şi pe baza integralităţii seturilor de date transmise. În ansamblu, nivelul de conformitate a crescut în comparaţie cu evaluarea făcută pentru raportul anterior. Alte aspecte privind conformitatea, precum calitatea datelor transmise, nu pot fi încă pe deplin evaluate.

De-a lungul anilor, respectarea termenelor de transmitere a datelor a cunoscut o îmbunătăţire generală. Cu toate acestea, unele ţări transmit încă datele cu întârzieri semnificative, ceea ce influenţează difuzarea la timp a agregatelor UE. Statele membre în cauză au întocmit planuri naţionale de acţiune pentru a asigura respectarea în viitor a termenelor limită prevăzute de regulament.

De exemplu, în ceea ce priveşte sectorul comerţului, agregatele UE nu au putut fi publicate împreună cu cele corespunzătoare celorlalte sectoare întrucât datele din partea Germaniei au fost transmise cu o întârziere semnificativă. În comparaţie cu raportul anterior care includea respectarea termenelor pentru datele aferente anului de referinţă 2000, pentru ţările care făceau în acel moment obiectul regulamentului SSI, în cazul Franţei şi Irlandei s-au înregistrat cele mai remarcabile îmbunătăţiri privind respectarea termenelor. Cu toate acestea, Irlanda continuă încă să trimită datele cu întârziere. Spania a îmbunătăţit în mod considerabil respectarea termenelor pentru datele din sectorul construcţiilor (anexa 4); în mod similar Norvegia în cazul datelor din sectorul comerţului (anexa 3). Atât Belgia, cât şi Luxemburgul au transmis datele aferente lui 2004 mai târziu decât datele aferente lui 2000.

În ceea ce priveşte integralitatea seturilor de date transmise de ţări, în momentul reunirii tuturor seturilor de date pentru seriile definitive ale anexelor 1 - 4 furnizate de ţările UE-27 şi de Norvegia, aceasta reprezintă 85% din ansamblul de date solicitate. Se observă o îmbunătăţire evidentă în comparaţie cu situaţia descrisă în raportul anterior adresat Parlamentului European şi Consiliului, dar care nu este încă suficientă. Unele ţări întreprind acţiuni pentru a îmbunătăţi disponibilitatea datelor.

Tabelul 4 prezintă o evaluare globală a conformităţii pentru toate ţările care fac obiectul regulamentului SSI în 2007 (UE-27, Islanda, Liechtenstein şi Norvegia). Evaluarea a fost făcută pe baza respectării termenelor pentru transmiterea datelor finale aferente lui 2004 pentru anexele 1 - 4, datelor din 2005 pentru anexele 5 - 7, precum şi a datelor preliminare din 2005 pentru anexele 1 - 4. De asemenea, a fost luată în considerare integralitatea datelor seriilor definitive pentru anexele 1 - 4 pentru 2003. Integralitatea anexelor financiare (5 - 7) nu a fost încă evaluată în detaliu, dar a fost luată în considerare cât mai mult cu putinţă. Ţările au fost repartizate în patru categorii de conformitate:

VG (foarte bun) Un nivel foarte bun de conformitate, toate datele solicitate (cu excepţii nesemnificative) au fost transmise la timp

G (bun) Un nivel bun de conformitate, câteva elemente lipsesc sau se înregistrează mici întârzieri în transmiterea datelor (datele sunt transmise în mai puţin de 2 luni după expirarea termenului limită)

P (slab) Datele sunt parţial disponibile, dar elemente majore de conformitate lipsesc sau termenele limită nu sunt respectate (datele sunt transmise la mai mult de 2 luni de la expirarea termenului limită)

N (negativ) O mare parte din date lipseşte sau se înregistrează întârzieri semnificative în transmiterea datelor (>6 luni după expirarea termenului limită) sau nu s-a primit încă o versiune aprobată a datelor sau se aşteaptă încă o nouă versiune de o calitate suficientă (sau a fost primită numai după o întârziere foarte mare).

Tabelul 4. Evaluarea globală a conformităţii

ŢARĂ | SSI | Evaluare generală |

BE | Datele definitive aferente lui 2002 pentru anexele 1 - 4 nu au fost încă transmise către Eurostat. Datele de referinţă pentru 2003 şi 2004 au fost transmise cu o întârziere semnificativă. Nivelul de disponibilitate a datelor este satisfăcător. Datele pentru anexa 5 nu au fost încă transmise pentru anii de referinţă 2002-2005. | P |

BG | Datele din anexele 1 - 4 au fost transmise cu două luni înainte de termenul limită. Alte date au fost, de asemenea, transmise înainte de termenul limită. Nivelul de disponibilitate a datelor ar putea fi încă îmbunătăţit întrucât datele pentru nivelul cel mai detaliat nu au fost încă transmise. În prezent, se întreprind acţiuni pentru îndreptarea acestei situaţii. | G |

CZ | Datele au fost transmise la timp. Pentru anexele privind industria şi construcţiile, lipsesc datele pentru seriile UAE (unitate de activitate economică - KAU); pentru sectorul industriei, datele privind cheltuielile aferente protecţiei mediului au fost transmise pentru anul de referinţă 2004 cu o întârziere semnificativă; nu a fost transmisă nicio dată regională pentru instituţiile de credit. Datele transmise pentru activităţile la nivel de clasă sunt încă de o calitate insuficientă, ceea ce duce la un nivel scăzut de disponibilitate a datelor pentru utilizatori. | P |

DK | În general, datele au fost transmise la timp; unele serii au fost transmise cu scurte întârzieri. Nu s-a transmis nicio dată pentru anexa 5 aferentă lui 2004 şi 2005 şi pentru anexa 7 aferentă lui 2005. Nivelul de disponibilitate a datelor este satisfăcător. | G |

DE | Problemele restante constau în întârzieri în transmiterea datelor privind comerţul. Majoritatea datelor aferente anexei 1 au fost transmise la timp pentru anul de referinţă 2004; cu toate acestea, secţiunea H a fost transmisă cu o întârziere semnificativă. Datele aferente anexei 2 exclud datele pentru secţiunea E care au fost transmise cu o întârziere semnificativă. | G |

EE | Datele au fost transmise la timp. Date complete. | VG |

EL | Iniţial s-a înregistrat o situaţie extrem de nesatisfăcătoare, iar începând din 2005 s-a observat o îmbunătăţire în transmiterea datelor. Datele aferente secţiunii K au fost transmise prima dată în februarie 2007. În sectorul industriei exista un plafon limitativ: nu se transmiteau date privind întreprinderile cu mai puţin de 10 salariaţi, dar s-au depus eforturi pentru a estima elementele lipsă. Unele serii pentru anexele 5 şi 6 lipsesc. | P |

ES | Datele au fost transmise la timp. Puţine date lipsesc: un nivel bun de disponibilitate a datelor. | VG |

FR | Toate datele au fost transmise la timp cu excepţia celor aferente anexei 5 pentru care nu s-a transmis nicio dată pentru anii de referinţă 2004-2005. Un nivel bun de disponibilitate a datelor. | VG |

IE | Întârzieri semnificative în transmiterea datelor aferente anexelor 1 şi 3 pentru anul de referinţă 2004 (probleme temporare datorate unui proiect important de IT). Disponibilitatea datelor s-a îmbunătăţit în cursul ultimilor trei ani. Datele din sectorul construcţiilor exclusiv pentru întreprinderile care au mai mult de 20 de salariaţi. Derogare totală pentru anexa 7, dar se va continua transmiterea datelor disponibile. CSO (Oficiul Central de Statistică) ar intenţiona să stabilească o anchetă pentru anexa 7, dar acest lucru se dovedeşte deosebit de dificil. Datele aferente anexei 5 lipsesc pentru anii de referinţă 2002-2005, precum şi cele aferente anexei 6 pentru anul de referinţă 2005. | G |

IT | Principalele serii au fost transmise la timp; datele privind cheltuielile aferente protecţiei mediului au fost transmise cu o întârziere semnificativă. Nivelul de disponibilitate a datelor este în general satisfăcător, dar lipsesc încă unele date. | VG |

CY | Datele au fost transmise la timp. Unele date lipsesc: datele aferente diviziunii 70 din NACE nu au fost transmise, iar datele aferente anexei 5 sunt incomplete. | VG |

LV | Datele au fost transmise la timp, cu foarte puţine excepţii. Nivelul de disponibilitate a datelor este foarte bun. Au fost necesare câteva versiuni pentru datele corespunzătoare anului de referinţă 2003 înainte ca acestea să poată fi publicate; calitatea datelor corespunzătoare lui 2004 s-a îmbunătăţit. | VG |

LT | Datele au fost transmise la timp. Nivelul de disponibilitate a datelor este foarte bun. | VG |

LU | În continuare întârzieri semnificative în transmiterea datelor pentru 2004, dar datele includ modelul de confidenţialitate secundară. Progrese înregistrate în ceea ce priveşte disponibilitatea datelor (datele aferente clasei de mărime referitoare la ocuparea forţei de muncă, pentru toate anexele şi statisticile UAE aferente anexei 2 au fost transmise pentru 2003); este încă nevoie de informaţii privind unităţile locale (seriile regionale) şi unele serii speciale corespunzătoare anexei 2. | G |

HU | Datele au fost transmise la timp. Foarte puţine date lipsesc. | VG |

MT | Nu s-a primit nicio dată pentru 2003 şi 2004. | N |

NL | Întârzieri foarte mici în transmiterea datelor cu excepţia seriilor privind cheltuielile aferente protecţiei mediului, pentru care întârzierile sunt puţin mai mari. Nivelul de disponibilitate a datelor este satisfăcător. | G |

AT | Datele au fost transmise la timp pentru anexa 5 corespunzătoare anului de referinţă 2005. A existat o problemă temporară în ceea ce priveşte respectarea termenelor pentru transmiterea datelor corespunzătoare lui 2002, întrucât institutul de statistică din Austria a modificat strategia de anchetă pentru anexele 1 - 4 pentru anul respectiv. Un nivel foarte bun de disponibilitate a datelor. | VG |

PL | Îmbunătăţiri în ceea ce priveşte respectarea termenelor pentru transmiterea datelor. Disponibilitatea datelor detaliate aferente unui sector specific (variabilele din modulele sectoriale care nu aparţin anexei 1) este limitată. | P |

PT | Datele au fost transmise la timp. Foarte puţine date lipsesc. | VG |

RO | Datele au fost transmise la timp. Un nivel bun de disponibilitate a datelor. | VG |

SI | Datele au fost transmise la timp. Se pot aduce încă îmbunătăţiri nivelului de disponibilitate a datelor. | G |

SK | Datele au fost transmise la timp pentru anexele 1 - 6 corespunzătoare anului de referinţă 2005; întârzieri pentru anexa 7 până în anul de referinţă 2005 pentru care datele au fost transmise la timp. | VG |

FI | Datele au fost transmise la timp. Un nivel foarte bun de disponibilitate a datelor. Pentru 2003 a fost necesară prelucrarea câtorva versiuni înainte ca datele să poată fi publicate; calitatea primelor seturi de date s-a îmbunătăţit pentru anul 2004. | VG |

SE | Datele au fost transmise la timp. Un nivel bun de disponibilitate a datelor. S-au înregistrat probleme privind calitatea datelor pentru anul de referinţă 2003, dar acest lucru a fost rezolvat la începutul lui 2007. Calitatea datelor aferente lui 2004 este mai bună. | G |

UK | Datele au fost transmise la timp cu excepţia celor pentru anexa 5. Un nivel foarte bun de disponibilitate a datelor: toate seriile complete. | VG |

IS | Nu s-au transmis niciodată datele pentru anexele 1 - 4. Nu s-au transmis încă datele aferente anexelor 5 - 7 pentru anul de referinţă 2005. | N |

LI | Niciodată nu s-a transmis nicio dată. | N |

NO | Datele au fost transmise la timp. Un nivel bun de disponibilitate a datelor. | VG |

Câteva ţări şi-au îmbunătăţit nivelul global de conformitate cu dispoziţiile regulamentului SSI, de la publicarea raportului anterior. Nivelul de conformitate pentru Franţa, Irlanda, Luxemburg, Finlanda, Regatul Unit şi Norvegia s-a îmbunătăţit între anii de referinţă 2001 şi 2004. Nivelurile de conformitate pentru majoritatea noilor state membre sunt „bune” şi „foarte bune”.

Începând din 2005, când s-au transmis datele pentru anii de referinţă 1999-2002, Grecia a depus eforturi considerabile pentru a remedia situaţia, dar trebuie să continue în acest sens. În conformitate cu planul de acţiune al Greciei, ar trebui să existe o conformitate deplină pentru datele care urmează să fie transmise pentru anul de referinţă 2006. În cazul Belgiei, a revizuire a strategiei de anchetă a generat probleme grave de conformitate: nu s-au transmis datele definitive corespunzătoare lui 2002 pentru anexele 1 - 4, iar datele corespunzătoare lui 2003 şi lui 2004 s-au transmis cu întârzieri semnificative. Prin urmare, sunt necesare eforturi suplimentare pentru îmbunătăţirea respectării termenelor de transmitere a datelor. Germania a respectat mai bine termenele de transmitere a datelor privind comerţul, sectorul hotelier şi al restaurantelor, precum şi sectorul energetic, dar este încă necesară reducerea în continuare a perioadelor de întârziere. Potrivit planului de acţiune prezentat serviciilor Comisiei, Oficiul German de statistică va transmite datele aferente lui 2005 la timp. Date preliminare aferente lui 2005 au fost transmise la timp.

5. Obligaţiile care revin întreprinderilor şi acţiunile adoptate pentru reducerea acestora

5.1. Introducere

Comunicarea Comisiei din martie 2005 privind „O mai bună reglementare pentru creştere şi locuri de muncă” a identificat procesul de simplificare ca acţiune prioritară pentru UE. În Comunicarea Comisiei privind reducerea obligaţiilor referitoare la furnizarea răspunsurilor, simplificarea şi stabilirea priorităţilor în domeniul statisticilor comunitare (COM (2006) 693 final), angajamentul s-a adresat în mod mai specific sectorului statistic. Acţiunile întreprinse şi acţiunile planificate de Comisie sunt prezentate în comunicare.

Reformarea SSI (COM (2006) 66 final) vizează să reducă pe cât posibil obligaţia de răspuns care revine întreprinderilor, prin intermediul excluderii unor variabile obligatorii, transferării unor variabile din colecţia anuală în cea multianuală, precum şi prin eliminarea variabilelor opţionale. Reformarea SSI reprezintă un exemplu de tip de instrument care ar putea fi folosit pentru realizarea simplificării:

- Reformarea SSI introduce posibilitatea ca ţările să contribuie pur şi simplu la totalurile europene , fără a fi obligate să furnizeze cifre şi toate detaliile respective. Aceasta nu constituie o abordare europeană integrală, dar este un pas în această direcţie şi va reduce în mod considerabil obligaţiile.

- De asemenea, folosirea datelor administrative va reduce obligaţia care revine întreprinderilor. Reformarea SSI aplică această abordare în noi domenii. Colectarea datelor privind demografia întreprinderilor (un domeniu nou în reformare) va fi exclusiv bazată pe folosirea registrelor şi, prin urmare, nu va impune nicio obligaţie întreprinderilor.

5.2. Evaluarea obligaţiilor

În vederea primirii unor informaţii exacte referitoare la obligaţia care revine întreprinderilor, după cum rezultă din statisticile structurale de întreprindere, Eurostat a colecţionat aceste informaţii prin intermediul unui chestionar standardizat. O parte din chestionar era consacrată datelor privind obligaţiile actuale, în timp ce a doua parte a chestionarului viza acţiunile întreprinse sau planificate în statele membre pentru reducerea obligaţiei care revine întreprinderilor.

Eurostat a primit răspunsuri din partea a 18 ţări. Dintre acestea, 15 conţineau informaţii despre obligaţiile care revin întreprinderilor, pentru anexele I - IV, iar cinci pentru anexele V - VII. În 14 cazuri, exista o indicaţie cu privire la posibilitatea unor economii, dacă se suprimau părţi din regulamentul SSI. Cele 15 ţări pentru care există informaţii disponibile sunt DK, EE, EL, ES, IT, LV, LT, LU, NL, AT, PO, SE, UK, BG şi NO. Rezultatele anchetei acoperă anexele 1 - 4 la regulamentul SSI. Foarte puţine ţări au răspuns cu privire la anexele V - VII. Pentru majoritatea ţărilor, informaţiile aferente anexelor V –VII sunt colectate din registrele administrative.

În majoritatea ţărilor, anchetele SSI sunt realizate prin anchete pe eşantioane. Pentru unele state membre, întreprinderile mici sunt acoperite prin folosirea exclusivă a datelor administrative. Astfel, numai un procent foarte redus de întreprinderi primeşte un chestionar de completat.

În medie, au fost necesare 110 minute pentru completarea chestionarului de către întreprinderile care au făcut parte din eşantion - ceea ce corespunde unui interval de 6 minute pe întreprindere, ca medie pentru toate întreprinderile din sector. În funcţie de dimensiunea ţării respective, există o diferenţă în ceea ce priveşte obligaţiile, după cum se poate vedea din tabelul de mai jos:

Tabelul 5: Minute consacrate pe întreprindere pentru a furniza informaţii cu privire la anexele I - IV

Anexele I - IV | Timp consacrat de întreprinderile din eşantion (în minute) | Minute consacrate în medie de toate întreprinderile din sector |

ţări mari | 114 | 5 |

ţări medii | 86 | 8 |

ţări mici | 182 | 41 |

medie (UE) | 110 | 6 |

Este dificile de explicat diferenţele dintre grupurile de ţări în ceea ce priveşte rubrica „timp consacrat de întreprinderile din eşantion”. Totuşi, în cazul mediei pentru ţările mici, corespunzătoare rubricii „minute consacrate de toate întreprinderile din sector”, explicaţia pentru media ridicată este că fracţiunile de eşantion sunt mai mari. Având în vedere faptul că toate ţările trebuie să furnizeze informaţii la acelaşi nivel de detaliere, ţările mici trebuie să stabilească un eşantion mai mare pentru a obţine rezultate cu un grad acceptabil de acurateţe.

Ar trebui menţionat faptul că media UE a fracţiunii de eşantion este de 5,8% pentru ţările care au participat la anchetă. Numai o singură ţară a informat cu privire la o anchetă exhaustivă.

Tabelul 6: Dimensiunea eşantionului

Anexele I - IV | Dimensiunea eşantionului, numărul de întreprinderi | Număr total de întreprinderi | Fracţiunea de eşantion % |

ţări mari | 438573 | 9084194 | 4,8 |

ţări medii | 184845 | 2078198 | 8,9 |

ţări mici | 33610 | 147665 | 22,8 |

medie (UE) | 657028 | 11310057 | 5,8 |

Pe baza numărului de ore consacrate anchetei SSI, este posibilă realizarea unei estimări aproximative a costurilor pentru întreprinderi: în cazul în care se aplică, la nivelul întregii UE, această medie de timp consacrat SSI, obligaţiile care se răsfrâng asupra economiei generate de anexele I – IV ale SSI s-ar ridica la aproape 75 de milioane de euro pentru întreaga Comunitate.

În ultimul rând, chestionarul a inclus întrebări despre obligaţiile care revin întreprinderilor cu mai puţin de 50 de salariaţi. În medie, întreprinderile cu mai puţin de 50 de salariaţi reprezintă 70% din timpul consacrat de toate întreprinderile. Cu toate că întreprinderile mari sunt bineînţeles incluse în anchete, contribuţia întreprinderilor mici la acestea este destul de importantă.

5.3. Acţiuni întreprinse de statele membre pentru reducerea obligaţiilor

Această parte face o sinteză a acţiunilor întreprinse de statele membre în ultimii ani pentru a reduce obligaţiile care revin întreprinderilor.

Anchetele pe bază de eşantioane sunt folosite în mod frecvent. În februarie 2007, 26 din cele 27 de state membre foloseau deja anchete pe bază de eşantioane în loc de anchete exhaustive. Media pentru dimensiunea eşantionului de 5% pentru ţările mari, 8% pentru ţările medii şi cu puţin peste 20% pentru ţările mici arată că există o reducere semnificativă a obligaţiilor care revin întreprinderilor. Aceste cifre indică faptul că este justificată o reducere mai semnificativă a obligaţiilor pentru ţările mici, de exemplu prin introducerea unor cerinţe de raportare diferenţiate, după cum se planifică în reformarea SSI, prin folosirea marcajelor „CETO” (contribuţie exclusivă la totalurile europene).

În anumite cazuri, pentru întreprinderile foarte mici, ţările au acordat deja scutiri privind participarea la anchete. În vederea furnizării informaţiilor necesare, aceste lacune sunt completate fie prin folosirea estimărilor, fie prin completarea datelor anchetei cu date administrative. Această tendinţă va continua având în vedere mai buna acoperire a serviciilor din cadrul sectorului statisticilor de întreprindere. Pentru majoritatea tipurilor de servicii, întreprinderile mici reprezintă o parte importantă.

În numeroase state membre se manifestă din ce în ce mai mult o puternică preferinţă pentru folosirea datelor administrative în locul anchetelor. Cu toate acestea, există obstacole în calea folosirii crescute a datelor administrative. Transformarea datelor administrative pentru folosirea în scopuri statistice presupune investiţii întrucât datele administrative sunt, în mod normal, diferite faţă de cele statistice în ceea ce priveşte formatele, codurile, protocoalele de transmitere etc. Este necesară implicarea sprijinului politic pentru ajungerea la acorduri între INS (institutele naţionale de statistică) şi organizaţiile guvernamentale de resort. Modificarea utilizării datelor administrative implică, în egală măsură, dispunerea de resurse interne suplimentare, întrucât INS trebuie să-şi adapteze funcţionarea internă pentru a folosi în mod optim această investiţie.

Strategiile de eşantionare îmbunătăţite contribuie, de asemenea, la reducerea obligaţiilor pentru întreprinderi. Iniţial, statele membre au pus în aplicare foarte frecvent strategii simple de eşantionare; prin folosirea unor metode mai sofisticate, s-ar putea reduce mai mult obligaţiile care revin întreprinderilor. Totuşi, şi în acest caz, astfel de metode necesită investiţii din partea INS.

Aceste exemple se pot întâlni în numeroase state membre. Unele ţări au început, deopotrivă, să analizeze moduri mai directe de colectare a datelor, precum colectarea direct din conturile întreprinderilor. În mod ideal, statisticile ar fi generate ca un produs secundar al contabilităţii periodice a întreprinderilor, datele ar fi prelucrate automat, elemente identificatoare comune ar permite informaţiilor colectate să fie folosite în modul cel mai eficient, iar informaţiile respective, de îndată ce au fost prelucrate, ar fi automat difuzate mai departe, ca de exemplu, către Eurostat.

[1] Regulamentele Comisiei nr. 2700/98, 2701/98, 2702/98, 1225/99, 1227/99, 1228/99, 1618/99, 1614/2002, 1667/2003, 1668/2003, 1669/2003, 1670/2003.

[2] Nomenclator comun al unităţilor teritoriale de statistică (Regulamentul (CE) nr. 1059/2003).

[3] Jurnalul Oficial L 052, 22.2.1997, pp. 1-7.